LPN ควัก 474 ลบ. ซื้อที่ดินย่านบางซื่อ ลุยพัฒนาอาคารชุด 1,800 ลบ. เล็งเปิดตัวไตรมาส 4/62
LPN ควัก 474 ลบ. ซื้อที่ดินย่านบางซื่อ ลุยพัฒนาอาคารชุด 1,800 ลบ. เล็งเปิดตัวไตรมาส 4/62
11 ก.ย. 2562

บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า เมื่อวันที่ 4 ก.ค.2562 บริษัทได้ซื้อที่ดินเปล่า โฉลดเลขที่ 41092, 8893, 134934, 48167, 8894, 39144, 39143, 74959, 74960, 3731, 74958, 71162, 71161, และ 74961 สำหรับพัฒนาโครงการเพื่อขาย โดยเป็นการซื้อจากบุคคลธรรมดาที่ไม่มีส่วนเกี่ยวข้องหรือส่วนได้เสียกับบริษัท โดยมีเนื้อที่รวม 1,345.80 ตารางวา ซึ่งตั้งอยู่ที่แขวงบางซื่อ เขตบางซื่อ กรุงเทพมหานคร มูลค่ารวม 473,944,000 บาท บริษัทได้ชำระเงินสดทั้งหมดในวันโอนกรรมสิทธิ์ โดยแหล่งเงินลงทุนมาจากผลกำไรจากการดำเนินงาน และจากสถาบันการเงิน
สำหรับที่ดินดังกล่าว บริษัทมีแผนจะพัฒนาโครงการอาคารชุด สูงประมาณ 29 ชั้น จำนวน 1 อาคาร ห้องชุดเพื่อการพักอาศัยและเพื่อการพาณิชย์ ประมาณ 710 ยูนิต โดยมีมูลค่าของโครงการประมาณ 1,800 ล้านบาท มีระยะเวลาการขายและการพัฒนาโครงการประมาณ 15 เดือน โดยจะเปิดตัวโครงการภายในไตรมาส 4/62 และคาดว่าจะเริ่มโอนกรรมสิทธิ์และรับรู้รายได้ในปี 2565 ทั้งนี้ บริษัทประเมินผลตอบแทนเบื้องต้นประมาณ 30%